Sura (upė)
Sura (rus. Сура, čiuv. Сăр) – upė vidurio Rusijoje; Volgos dešinysis intakas. Prasideda Pavolgio aukštumoje, prie Surskyje Veršynų kaimo Uljanovsko srityje. Pradžioje teka į vakarus, ties Penza pasuka į šiaurę, prateka Penzos sritį, Mordoviją, vėl Uljanovsko sritį, toliau sudaro Čiuvašijos – Žemutinio Naugardo srities ribą. Įteka į Volgą ties Vasilsursku, Marių Respublikos paribyje. Didesni intakai: dešinieji – Algaška, Baryšas, Bezdna, Inza, Kumaška, Kiria, kairieji – Alatyris, Imza, Pjana, Uza, Šukša, Kutlia. Upė būna užšalusi nuo lapkričio ar gruodžio iki kovo pabaigos ar balandžio pradžios. Žemupyje (394 km) laivuojama. Prie Suros įsikūrę miestai: Surskas, Penza, Alatyris, Šumerlia, Jadrinas.